Danielle Lee: blogerica koja promiče znanost
Od urbane ekologije do evolucijske biologije popraćene rap ritmovima, ova blogerica približava znanost mladim Amerikancima
Danielle Lee: "Fokus mi je urbana ekologija i različiti načini pristupa ekološkoj znanosti, očuvanju i biologiji, ali putem promatranja životinja koje ćete naći u parku vašeg susjedstva ili u vlastitom dvorištu" Blogiranje je u posljednjih deset godina postalo trend svugdje u svijetu. Neki blogovi imaju formu osobnih dnevnika, dok drugi nude komentare ili vijesti o određenoj temi, kao što su putovanja ili politika. Danielle Lee piše o znanosti te o svojim naporima da dopre do mladih ljudi u siromašnim gradskim četvrtima i pobudi im zanimanje za znanost. Danielle Lee počela je blogirati o znanosti 2006. godine, u vrijeme kad je radila na doktoratu iz zoologije na Sveučilištu Missouri-St. Louis. U blogu naslovljenom Urban Science Adventures, Avanture urbane znanosti, Danielle se koristi tekstom i fotografijama kako bi objasnila ono što naziva “znanost koju možete vidjeti u vašem dvorištu,” čak i ako živite u gradu: "Fokus mi je urbana ekologija i različiti načini pristupa ekološkoj znanosti, očuvanju i biologiji, ali putem promatranja životinja koje ćete naći u parku vašeg susjedstva ili u vlastitom dvorištu." Danielle Lee kaže da teme za njen blog često dobija iz razgovora s njenim prijateljima. Nedavno je, kaže, primila tekst poruku u kojoj se od nje zahtijeva da identificira jednu životinju na osnovu fotografije – ni više ni manje nego – životinjskog izmeta. Pomislivši isprva da se radi o hrpi bobica, nakon što je pomnije istražila slučaj, zaključila je da se radi o izmetu rakuna. Kaže da se zanimanje znanstvenika često može usporediti s detektivom. I u znanosti se često mora doći do odgovora nakon mnogih pitanja i puno istraživanja. Međutim, Danielle Lee ne blogira samo o urbanoj ekologiji. Njen drugi blog zove se Southern Playalistic Evolution Music.To je blog o evolucijskoj biologiji, čiji se pojmovi objašnjavaju putem rap pjesama, kaže Danielle. Ona to naziva “evolucijskom znanošću, ‘izmiksanom’ s dobrim ritmovima.” Primjerice, kaže da je koristila rap glazbu kako bi objasnila evolucijski koncept nazvan EPC, ‘extra-pair copulation.’ “'Kopulacija dodatnog para' događa se kad jedan iz para – mužjak ili ženka, ili oboje – istupe iz svog monogamnog odnosa kako bi se parili s drugima. Ponekad s njima dobiju i mladunčad. Takvo ponašanje vrlo je uobičajeno među pticama." To je vrlo zanimljivo, kaže Danielle Lee, jer su znanstvenici uvijek smatrali da su ptice monogamne. Međutim, kad su se, početkom 80-ih godina prošlog stoljeća počela provoditi genetička testiranja, otkrilo se da ptice zapravo vole ‘šarati,’ kaže ona. Došla je na ideju da takav koncept u ptica prikaže jednom pjesmom rap sastava Naughty By Nature. Pjesma opisuje slične odnose među ljudima, a u rap to se naziva O.P.P., što je kratica za i odnosi se na preljub partnera. Ova blogistica kaže da blogira za populaciju koju smatra ‘nedovoljno zastupljenom.’ Činjenica što je Afro-Amerikanka pomogla joj je da dopre do publike koja je drugačija od publike ostalih blogera, tvrdi Danielle. Kaže da svojim blogom uspijeva pomoći ljudima da pronađu put do znanosti i da im ona bude zabavna. Afro-Amerikanci, kao i općenito mladež iz siromašnih gradskih naselja – kaže Danielle - suočeni su s brojnim preprekama u obrazovanju: "Možete imati motivacije za školu, ali često vas ne usmjeravaju ka određenoj karijeri, najmanje ka znanosti ili inženjeringu. Nema dovoljno ljudi koji bi poslužili kao primjer na tom polju. Zbog toga im ga ja nastojim pružiti svojim blogom i prikazivanjem jedne drugačije strane znanosti kako bi lakše pronašli svoj put do nje." Napori Danielle Lee nedavno su dobili novi podstrek. U srpnju, časopis za znanost Scientific American pozvao ju je da se pridruži njihovoj mreži blogera-znanstvenika i time otvori vrata još većoj publici i potencijalnim budućim znanstvenicima.